《再渡海纪梦和坡公行琼儋间肩舆坐睡梦中得句》
明代·李之世

长天带远水，孤岛浮于中。风利扬半帆，疾如箭离弓。

环观积气扬，天水但一空。静然耳目内，难以物理穷。

惯来狎海若，尚欲叩天翁。噫气起萍末，谁为辨雌雄。

潮何以应蚌，草何以知风。惝恍梦魂间，耳畔闻铎钟。

百幻肆以陈，迭奏殊未终。我时骖白凤，夹驾两青童。

照路一摩尼，擎之以秃龙。万丈白毫光，照耀紫金容。

稽首奏玉墀，绘天语难工。丹书许我求，三度访龙宫。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。